SET ปิดบวก 3 จุด โบรกมองรีบาวด์จำกัดหลัง “โควิด” กดดันหนัก – หวั่นถูก Down Grade
SET ปิดบวก 2.92 จุด รีบาวด์ไม่ไกลหลังโควิดในปท.ไม่ดีขึ้น จึงยังไม่จำเป็นต้องรีบซื้อหุ้น อีกทั้งมีแนวโน้มที่จะโดน Down Grade ทั้งในส่วน GDP และ EPS ส่งผลให้ Sentiment ตลาดเริ่มไม่ดี พรุ่งนี้ตลาดฯคงจะปรับตัวลง พร้อมให้กรอบการแกว่งไว้ที่ 1,510 - 1,525 จุด
16 ส.ค. 2564

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย เปิดเผยว่า ตลาดหุ้นไทยมีความอ่อนแอสูง ดัชนีฯมีการเด้งตัวหลังจากลงทดสอบ 1,510 จุด ทั้งนี้มองว่าสัปดาห์นี้รีบาวด์ไม่ไกลให้กรอบไว้ 1,545 – 1,510 จุด เนื่องจากสถานการณ์การแพร่ระบาดไวรัสโควิด-19 ในประเทศไม่ดีขึ้น และคาดการณ์ว่าการแพร่ระบาดโควิดในต่างจังหวัดจะมีจำนวนผู้ติดเชื้อมากขึ้นในเดือนก.ย. จึงยังไม่จำเป็นจะต้องรีบซื้อหุ้น
นอกจากนี้มีแนวโน้มที่จะโดน Down Grade ทั้งในส่วน GDP และ EPS ส่งผลให้ Sentiment ตลาดเริ่มไม่ดี จากการมองเศรษฐกิจที่แย่จากผลกระทบโควิด ขณะที่เศรษฐกิจทางฝั่งตะวันตกเริ่มฟื้นตัว ดังนั้นหากจะซื้อหุ้นให้เลือกหุ้นที่ลงลึกแล้วทยอยสะสมได้อย่างหุ้น บริษัท อมตะ คอร์ปอเรชัน จำกัด (มหาชน) หรือ AMATA
ขณะที่ตลาดหุ้นในภูมิภาคเอเชียเคลื่อนไหวทั้งในแดนบวก – ลบราว 0.50% ส่วนตลาดในยุโรปเทรดบ่ายนี้เปิดในแดนลบราว 0.50% โดยต่างรอติดตามคณะกรรมการกำหนดนโยบายการเงินของธนาคารกลางสหรัฐ (FOMC) จะเปิดเผยรายงานการประชุมวันที่ 27 – 28 ก.ค. ซึ่งจะมีขึ้นในวันที่ 18 ส.ค.นี้ ให้จับตาถ้อยแถลงของนายเจอโรม พาวเวล ประธานธนาคารกลางสหรัฐฯ (เฟด) ว่าจะส่งสัญญาณอะไรออกมา ซึ่งอาจจะกดดันให้เงินดอลลาร์สหรัฐฯแข็งค่าต่อเนื่อง และสร้างแรงกดดันให้ Emerging Market ได้
อย่างไรก็ตามแนวโน้มการลงทุนในวันพรุ่งนี้ (17 ส.ค.) นายสรพล กล่าวว่า ตลาดฯคงจะปรับตัวลง พร้อมให้กรอบการแกว่งไว้ที่ 1,510 – 1,525 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 3,454.28 ล้านบาท ปิดที่ 10.00 บาท ลดลง 3.50 บาท
CBG มูลค่าการซื้อขาย 2,865.36 ล้านบาท ปิดที่ 134.50 บาท ลดลง 3.00 บาท
GULF มูลค่าการซื้อขาย 2,145.83 ล้านบาท ปิดที่ 37.50 บาท ลดลง 0.25 บาท
PSL มูลค่าการซื้อขาย 1,963.18 ล้านบาท ปิดที่ 23.40 บาท ลดลง 1.60 บาท
PTT มูลค่าการซื้อขาย 1,602.56 ล้านบาท ปิดที่ 35.25 บาท เพิ่มขึ้น 0.25 บาท
 